Diskgolf

Diskgolf, eller frisbeegolf, er en av de individuelle øvelsene innen frisbeesporten, og målet er å treffe en kurv eller et avtalt mål med færrest mulige kast. Det offisielle internasjonale navnet på sporten er Disc Golf. I Norge blir den kalt for både Frisbeegolf, Disc golf og Diskgolf. 

Diskgolf benytter mange av de samme reglene og uttrykkene som vanlig golf. Diskgolf kan i prinsippet spilles over alt, med trær og søppelkasser som mål, men nyere baner har metallkurver med kjetting som mål.

Spillets gang
 Første kastSpillet startet med at hver enkelt spiller kaster ut fra utslagsstedet, hvor målet er å havne nærmest mulig kurven. Utslagsstedet er vanligvis markert med en matte med kortklipt kunstgress eller sement. Minst en fot må være i kontakt med utslagsstedet når man kaster frisbeen. Treffer man kurven med ett kast fra utkaststedet, får man hole in one (Ace).
 Forbedre posisjonen  Neste kast begynner fra stedet hvor disken først landet og sluttet å være i bevegelse. Hvis disken blir ødelagt eller knekt i flere deler, skal man bruke den største delen som utgangspunkt for neste kast. Lander disken i et tre og ikke kommer ned av seg selv, skal neste kast tas rett under der disken havnet.
 Markere diskens posisjon I diskgolf brukes det en mindre versjon av en vanlig disk som markør for å markere hvor neste kast skal tas fra. Denne markøren skal legges rett foran den kastede disken.
 Treffe kurven Det siste kastet skal treffe på innsiden av kurven. For at kastet skal bli godkjent må disken havne i bunnen av kurven eller ligge stille i kjettingene som omrammer kurven. Dersom disken havner på toppen av kurven, eller hvis disken setter seg fast i rammen rundt kurven, blir ikke kastet godkjent. 
 Kast utenfor banen Et kast som havner utenfor banen blir klassifisert som et ugyldig kast, og spilleren blir straffet med et straffekast. Spilleren kan deretter velge å enten kaste fra forrige posisjon, eller fra en meter innenfor banen hvor disken havnet utenfor.
 DiskerDisker som blir brukt i spill skal være godkjent og møte de offisielle kravene som er satt av PDGA - Professional Disc Golf Association. Alle disker som har blitt forandret fra det originale utseende er ikke godkjent, dette gjelder også disker som er knekt eller ødelagt. Dersom en spiller bruker en slik disk under spill blir spilleren straffet med to straffekast uten advarsel. 
 RekkefølgeDet som avgjør hvilken spiller som starter på hull nummer én blir bestemt ut fra rekkefølgen på resultattabellen. På neste runde skal spilleren som er lengst unna kurven kaste først. Dette følger man helt til alle har kastet i kurven. Den spilleren som har lavest poengsum skal starte å kaste på hull nummer to, og dette systemet følger man resten av rundene. 
 Oppførsel Det er regler spillerne må forholde seg til på banen, og dersom man bryter eller ikke følger disse kan man bli straffet. Disse følgende punktene er hovedreglene;  - Spillere skal ikke kaste før de er sikker på at deres disk ikke distraherer, eller skader andre spillere.  - Spillere skal ikke distrahere andre spillere når det er deres tur.  - Forsøpling på banen blir sett på som uforskammet og brudd på reglene for oppførsel på banen.  - Alle spillere er forventet å se hvor diskene til andre spillere havner, og eventuelt lete etter disker dersom dette er nødvendig.

Poengsystem 

 Kondor (triple eagle) - Når en spiller er fire kast under par, "-4".
 Albatross (double eagle) - Når en spiller er tre kast under par, "-3".
 Eagle (double birdie) - Når en spiller er to kast under par, "-2".
 Birdie - Når en spiller er et kast under par, "-1".
 Par - Når en spiller får par, "0".
 Bogey - Når en spiller får et kast over par, "+1"
 Dobbelbogey - Når en spiller får to kast over par, "+2".
 Trippelbogey - Når en spiller får tre kast over par, "+3".
 Firedobbelbogey - Når en spiller får fire kast over par, "+4"

Fullstendig oversikt over alle regler angående frisbeegolf kan leses her: PDGA Official Rules and Regulations.

Disker
Diskene brukt i diskgolf er hardere, mindre og tyngre i forhold til vanlige sendeplater. Diskene er normalt mellom 20-23 cm i diameter og veier 120-180 gram. Det brukes forskjellige typer disker avhengig av hva slags kast som skal gjennomføres. Noen disker er tynnere enn andre og går derfor også lenger. De aller fleste disker har en egen tallkode som forteller om den aktuelle diskens flygeegenskaper. Noen baner har vannhinder, derfor finnes det selvsagt disker som flyter. Når man spiller turneringer bruker man en markør som legges rett foran der disken landet. Man kan da plukke opp disken man har kastet og stå bak markøren i stedet for å stå bak frisbeen. En markør er om lag like stor som en snusboks.

Ulike disktyper 

 Driver 
Drivere er de diskene som brukes i de lengste kastene. De er tynnere og har en mer aerodynamisk form og går derfor lengre og rettere enn for eksempel puttere og mellomdistansedisker.
 Midrange
Midrange er mellomdistansedisker som primært brukes der det vil være for kort avstand til å benytte seg av en driver, men samtidig for langt til å benytte seg av en putter. De er litt tykkere og går derfor ikke like langt som en driver, men til gjengjeld holder den et mer stabilt flygemønster.
 Putter
Puttere brukes til å kaste på kurven fra relativt kort hold. De er tykkere og rundere enn både drivere og mid-rangedisker. Dette gjør at de går rettere.

Egenskaper 
 Speed 
Det første tallet viser farten til disken og er rangert fra 1 til 14. Disker med høyt nummer er raskere og trenger mindre kraft for å gå langt.
 Glide
Det neste tallet viser diskens glid. Det vil si evnen den har til å opprettholde luft under svevet. Disker med mer glid er bedre for nye spillere og for å oppnå lengst mulig distanse. Glid er rangert fra 1 til 7. 
 Turn
Det tredje tallet i rekken beskriver diskens tendens til å svinge til høyre i innledningen av svevet ved bruk av overarmskast. En disk med +1 verdi er mest stabil, mens en disk med verdi -5 vil svinge mest.
 Fade
Det siste tallet viser diskens tendens til å skjære til venstre i slutten av svevet ved overarmskast. Fade er rangert fra 0 til 5. En disk med verdien 0 vil avslutte forholdsvis rett, mens en disk med verdi 5 vil skjære ut i slutten.

Banehindre 

Banene i frisbeegolf kan ha ulike hindre for å gjøre banen vanskeligere eller så kan de være laget av sikkerhetsmessige årsaker. Out of bounds (O.B.) betyr at disken havner utenfor den markerte banen. Mandatory er en såkalt pliktport som angir retningen man må kaste rundt et hinder. Typiske pliktporter kan være et tre, lyktestolper eller lignende.

Diskgolf i Norge
I Norge organiseres frisbee/disksport gjennom Norges Amerikanske Idretters Forbund, etter at Norges Frisbeeforbund fusjonerte med tre andre forbund i 2009.

Noen av de høyest rangerte norske diskgolfspillerne er Øyvind Jarnes, Knut Håland og Peter Lunde.

Kilder 
 "802.01 Teeing Off, Proffesional Disc Golf Association". (26.12.2012) Pdga.com. Hentet 25.10.2015
 "802.02 Establishing Position, Proffesional Disc Golf Association". (26.12.2012) Pdga.com. Hentet 25.10.2015
 "802.03 Marking The Lie, Proffesional Disc Golf Association".(26.12.2012) Pdga.com. Hentet 25.10.2015
 "802.05 Holing Out, Proffesional Disc Golf Association". (26.12.2012) Pdga.com. Hentet 25.10.2015
 "804.04 Out-Of-Bounds, Proffesional Disc Golf Association". (26.12.2012) Pdga.com. Hentet 25.10.2015
 "801.02 Discs Used In Play, Proffesional Disc Golf Association". (24.12.2012) Pgda.com. Hentet 27.10.2015
 "801.05 Order Of Play, Proffesional Disc Golf Association". (24.12.2012) Pdga.com. Hentet 27.10.2015
 "Hva er frisbeegolf?". Frisbeegolf.no. Hentet 27.10.2015
 "Flight Rating System". Innovadiscs.com. Hentet 27.10.2015
 Lovely, E. (2010) "Nice Disk Golf Signs" Digitalisert fotografi. Tilgjengelig fra: https://www.flickr.com/photos/footfun/4624961792 [31.10.2015]

Eksterne lenker
 Frisbeegolf.no 
 Oversikt over frisbeegolfbaner i Norge